《湖舡分得行字韵》
宋代·潘玙

三月莺花烂熳春，寻芳谁不趁清明。
要为终日看山计，只买扁舟载酒行。
老柳半枯存古意，浮云多变类人情。
何时结屋西湖上，雨笠烟蓑寄此生。

作者简介：潘玙（一作屿），四明（今浙江宁波）人（《诗家鼎脔》卷上）。与柴望、贾似道等有交。有《鄮屋拙藁》（《诗渊》），已佚。　潘玙诗，据《诗家鼎脔》、《诗渊》所录，编为一卷。